Θεσσαλονίκη, 25 Ιανουαρίου 2019

Αριθ. Πρωτ. 69/9/ΑΙ

Προς:

Κύριο **ΑΛΕΞΗ ΧΑΡΙΤΣΗ**

Υπουργό Εσωτερικών

Κύριο **ΓΕΩΡΓΙΟ ΧΟΥΛΙΑΡΑΚΗ**

Αναπληρωτή Υπουργό Οικονομικών

Κοιν/ση:

κ.κ. **ΒΟΥΛΕΥΤΕΣ** της Κεντρικής Μακεδονίας

ΚΕΔΕ

ΠΕΔ της Χώρας

Δήμοι της Κεντρικής Μακεδονίας

ΘΕΜΑ: Ταμειακή υπαγωγή των Δήμων στην Τράπεζα της Ελλάδος.

ΣΧΕΤ: Η οικ.2/6748/ΔΛΓΚ/21-01-2019 ΥΑ (ΦΕΚ Β΄ 104/24-01-2019).

Κύριοι Υπουργοί,

οι αλλεπάλληλες **απόπειρες άλωσης και αιχμαλωσίας** των ταμιακών διαθεσίμων της Τοπικής Αυτοδιοίκησης, που **άρχισαν**, με την επίκληση **ανύπαρκτης** «*εξαιρετικά επείγουσας και απρόβλεπτης ανάγκης*» και την έκδοση της από 20-04-2015 Πράξης Νομοθετικού Περιεχομένου, **συνεχίστηκαν** με την 2/66965/ΔΛΔ/13-9-2017 εγκύκλιο του Γενικού Λογιστηρίου του Κράτους, **επαναφέρθηκα**ν με τον Ν. 4549/2018 (άρθρα 80-81), **κορυφώνονται** με την οικ.2/6748/ΔΛΓΚ/21-01-2019 ΥΑ (ΦΕΚ Β΄ 104/24-01-2019), που, **ακριβώς στην εκπνοή** της αυτοδιοικητικής αλλά και της κοινοβουλευτικής περιόδου, **προβλέπει,** μεταξύ άλλων, **πως οι Δήμοι** **(α)** «*ανοίγουν υποχρεωτικά λογαριασμό ταμειακής διαχείρισης στην Τράπεζα της Ελλάδος εντός 30 ημερών από τη δημοσίευση της παρούσ*ας» (= δηλαδή έως 21-02-2019!), **(β)** «*μεταφέρουν, εντός 30 ημερών από τη δημοσίευση της παρούσας, τα πλεονάζοντα ταμειακά διαθέσιμα … στον λογαριασμό τους ταμειακής διαχείρισης στην Τράπεζα της Ελλάδος*», **(γ)** «*τα ποσά των Κεντρικών Αυτοτελών Πόρων που κατανέμονται στους ΟΤΑ αποδίδονται, από 01/03/2019, υποχρεωτικά … στον λογαριασμό της ταμειακής διαχείρισης που τηρούν οι εν λόγω Φορείς στην Τράπεζα της Ελλάδος*».

Κύριοι Υπουργοί, όπως **επανειλημμένως έχει επισημάνει σύσσωμη** η Τοπική Αυτοδιοίκηση, καθ’ όλη την διάρκεια της **ήδη τετραετούς πολιορκίας** των πενιχρών ταμειακών διαθεσίμων της, **οι ενέργειες αυτές**, τόσο ως προς την ουσία, όσο και ως προς την διαδικασία τους, **συνιστούν κατάφωρη περιφρόνηση** της συνταγματικά κατοχυρωμένης και ιστορικά θεμελιωμένης διοικητικής και οικονομικής αυτοτέλειας των Οργανισμών Τοπικής Αυτοδιοίκησης, **επιχειρούν ένα ακόμη ακρωτηριασμό** των Δήμων και ουσιαστικά **αποβλέπουν** στον ευτελισμό, την απαξίωση και την ταπείνωση της Τοπικής Αυτοδιοίκησης,

γι αυτό και η ως άνω Απόφαση του κ. Αναπληρωτή Υπουργού Οικονομικών **θα πρέπει πάραυτα να ανακληθεί**, στο μέρος που αναφέρεται στην Τοπική Αυτοδιοίκηση.

Το θεσμικό ατόπημα που θεμελιώνεται στην από 20-04-2015 Πράξη Νομοθετικού Περιεχομένου και, με διάφορες μεθοδεύσεις, επιβιώνει και προσπαθεί να επιβληθεί, **πρέπει επιτέλους να εξαλειφθεί**, - και να εξαλειφθεί **τώρα και δια παντός**.-

Ο Πρόεδρος της ΠΕΔΚΜ

## ΛΑΖΑΡΟΣ ΚΥΡΙΖΟΓΛΟΥ

Δήμαρχος Αμπελοκήπων-Μενεμένης

Συνημμένα:

α. Ψήφισμα ΔΣ ΠΕΔΚΜ ΑΠΟ 22-04-2015.

β. έγγρ. ΠΕΔΚΜ 1011/9/ΑΙ.

γ. έγγρ.ΠΕΔΚΜ 1132/10/ΣΣ/02-10-2017.

δ. Δήλωση Προέδρου 14-06-2018.